14 Baebele e re bolelela kafa re ka emelanang le madimona ka teng le go kgaogana le one. Ka sekai, batho bangwe ba kwa Efeso ba ne ba tlhola ba dirisana le madimona pele ba ithuta Dikwalo. Ba kgonne jang go kgaogana le one? Baebele ya re: “Ba le bantsi thata ba bao ba neng ba dira ditiro tsa maselamose ba ne ba phutha dibuka tsa bone ba bo ba di ja ka molelo fa pele ga mongwe le mongwe.” (Ditiro 19:19) E re ka ba ne ba batla go ikobela Modimo, ba ne ba latlha dibuka tsotlhe tsa maselamose. Le rona re tshwanetse go dira se se tshwanang. Mongwe le mongwe yo o batlang go direla Jehofa o tshwanetse go latlha dilo tse di amanang le madimona. Dilo tseno di akaretsa dibuka, dimakasine, di-horoscope, mmino, metshameko, ditshwantsho tse di dirang gore boselamose le bodimona di lebege e kete di siame fela. Gape di akaretsa dilo tse batho ba di aparang ba re ba itshireletsa mo dilong tse di bosula.—1 Bakorintha 10:21.